Steen Gade (SF), 2006-03-28:
Lad mig først sige, at vi foran os har en kæmpe opgave med at få indvandrere og flygtninge ind på arbejdsmarkedet.
Jeg synes også, der kunne gøres meget mere på det her område.
I det hele taget kunne der gøres en hel masse mere for at skabe job til korttidsuddannede.
Men vi har også her og nu brug for højtuddannet arbejdskraft på en række områder, og vi har også brug for at satse mere strategisk på at udvikle nye områder, der kan skabe fremtidens arbejdspladser i den globale arbejdsdeling.
Så har vi brug for at ændre den tilstand, vi har i dag, hvor en række højtuddannede indvandrere og flygtninge faktisk har mest lyst, og nogle gør det, til at tage ud af landet.
Vi har sådan set brug for at få et andet klima, som gør, at vi er et attraktivt sted at være.
Og det fører så til det tredje, vi har brug for: at ændre signal over for fremmede.
Det er på den baggrund, vi går ind i den her diskussion.
Jeg ville gerne, at vi kunne se arbejdskraftindvandringen i sammenhæng med, at en sådan arbejdskraftindvandring, også af højtuddannede, skal bruges til at være en del af, at vi ændrer den måde, vi håndterer de fremmede på.
Det er det ikke, kan jeg sige til hr. Jesper Langballe.
Det er faktisk, fordi Danmark har fået et dårligt ry og rygte.
Og for os hænger det sammen at gå ind i den her debat og sige: Vi vil godt være med til at åbne for højtuddannede indvandrere, også fordi det skal være med til at påvirke hele den holdning, vi har til flygtninge/indvandrerområdet, 24-års-reglen, 28-års-reglen, og hvad har vi.
Der skal åbnes mere op end i dag.
Det skal være lettere for højtuddannede udlændinge at få arbejde.
Vi mener, at det rent konkret skal ske ved at gøre jobkortordningen mere fleksibel eller lignende, idet vi mener, at man skal fastholde, at de nye indvandrere skal ind på områder, hvor der er flaskehalse, eller hvor vi af strategiske grunde ønsker at satse fremover.
Hvis vi ønsker at satse på nogle strategiske områder inden for forskning og udvikling, ja, så kan vi selvfølgelig godt åbne op her.
Men det er forskellige typer behov, der skal styre denne nye indvandring.
Så ønsker vi flere studerende, og vi ønsker, at vi får studerende, som også kommer fra udviklingslandene.
Jeg vil gerne understrege, at for os skal det her ikke være brain drain fra de fattige lande til de rige lande.
Det skal mere være en cirkulation af hjerner.
Vi skal sende vores unge ud, der skal komme unge hertil, og vi skal på den måde få en cirkulation af viden og udbytte, som kan blive til fordel også for de fattigste lande.
Det er sådan, at Verdensbankens tal viser, at de fattige lande har en masse fordele af også at have deres folk i udviklede lande, der sender penge hjem og i øvrigt senere kommer hjem.
Men de allerfattigste lande har et problem, og derfor skal vi specielt for landene syd for Sahara knytte det sammen med en udviklingspolitik, hvor vi også gør langt mere, end vi gør i dag, for at de kan fastholdes, og at der også er nogle fra den rige del af verden, som tager ophold og arbejder i dem, selv om de er højtuddannede.
Det betyder, at vi skal have stipendier, og jeg støtter alt, hvad der er sagt omkring uddannede her i landet, at udlændinge, der bliver uddannet her i landet, skal have lov til at søge arbejde efter deres uddannelse.
Så to ord omkring sagsbehandling.
Vi ønsker faktisk, at behandling af de her sager skal væk fra Udlændingestyrelsen.
Den skal over i Arbejdsministeriet.
Det skulle østordningen også.
Det hører ikke hjemme der, og når nu ministeren er i gang med en stor reform, så bør det rent faktisk flyttes.
Må jeg så sige til allersidst: Der står faktisk »mere frit kan søge arbejde i Danmark på overenskomstmæssige vilkår og over et vist lønniveau«.
Det er for at understrege, at det ikke skal være løntrykkere, og det er for at understrege, at der er flere forskellige modeller i spil i hvert fald fra vores side.